
				Als meus i a les meues alumnes del CEP San José de Calasanz de Bigastro,vos vull!

				Jesús López Moya

				Conta la llegenda que, en un poble vell, en una casa vella amb una finestra vella vivia una parella d’ancians (que no vells, no sigueu malparlats). Maribel i Paco, Paco i Maribel, com els deien als ancians, eren pobres (molt pobres), perquè estaven molt majors per a treballar i els diners escassejaven.

				Un dia rere l’altre, passaven el temps amb una cosa que no costa diners: traure les cadires al portal i assentar-se a vore la gent passar, xarrar i prendre aire fresc. Sempre portaven un vell sarró en el qual guardaven els aliments que la gent, al passar pel seu costat, els regalava. Quan tenien fam, agarraven d’allí tot el que necessitaven per a omplir la panxa.

				—Paco, què és això? —va dir un dia Maribel en obrir el sarró i vore que tan sols quedava un tros de formatge florit.

				—Be… això és l’única cosa que ens queda per a menjar —va dir Paco—. Se’ns buida el sarró i ningú ens ha portat menjar en els últims dies.

				—Ui, reina, menja-te’l tu! Et vull tant que no vull que passes fam! —va dir Maribel de manera afectuosa repudiant el feliç formatge.

				—No, amor meu, menja-te’l tu, que jo et vull més! —va contestar Paco de manera cavallerosa.

				—No, tu, rei meu!

				—No, tu, amor de les meues entranyes!

				I així, com una parella de jovençols que no volen penjar el telèfon a l’hora de despedir-se, van continuar una vegada i una altra passant-se el tros de formatge florit entre carícies i mostres d’afecte.

				En això, i aprofitant la confusió, va aparéixer un ratolí per un cantó que, veient l’oportunitat que se li presentava, va furtar d’un grapat el tros de… formatge florit.

